L’Eliana de nou en el programa estatal PLATEA per a la cultura i les arts escèniques
Sin fecha

PER SEGON ANY CONSECUTIU

Enguany l’Auditori Municipal de l’Eliana acollirà novament espectacles teatrals, de circ, dansa, o lírica, de primer nivell i vinguts de tot el territori nacional mitjançant el programa PLATEA, que s’afegiran als que contracta el consistori pel seu compte.

PLATEA és el programa organitzat per l’Institut Nacional de les Arts Escèniques i de la Música (INAEM), en col·laboració amb la Federació de Municipis i Províncies, que darrerament ens ha permés vore companyies com Yllana o Els Joglars, actrius com Lolita Flores i actors com Jorge Sanz.

Formar part de PLATEA requereix complir una sèrie de requisits molt exigents tant pel que fa a programació com a capacitat tècnica. De fet, del total de municipis espanyols sols 156 formen part d’esta iniciativa.

En tota la Comunitat Valenciana només 15 municipis han sigut seleccionats per PLATEA després d’una garbellada minuciosa.

A banda de l’Eliana, la resta de municipis valencians triats són: Algemesí, Alacant, Altea, Canals, Catarroja, Chiva, Elx, Gandia, Manises, Paterna, Riba-Roja, València, Vila-Real i Xàtiva.

L’alcalde Salva Torrent ha manifestat que gràcies a este programa podem tindre a l’Eliana “funcions de primer nivell, pròpies dels millors teatres, a bon preu”. Al seu parer el fet d’entrar de nou en PLATEA es deu a “’l’excel·lent faena que fan els empleats municipals i que agraïsc personalment”.